AM (album)

**"AM"** on inglise *indie*-rokkbändi Arctic Monkeys viies stuudioalbum, mis ilmus 9. septembril 2013. Albumi pealkirjaks on bändi initsiaalid. Album anti välja plaadifirma Domino Recordings kaudu. 2023. aasta aprilli seisuga oli albumi läbimüük maailmas üle 12,3 miljoni eksemplari, mis teeb sellest nende seni kõige menukama albumi.

## Žanr ja temaatika
Albumi loomisel on eksperimenteeritud peale bändile omaste *indie*-roki ja popmuusika ka selliste žanritega nagu *hard*-rokk, *psychedelic*-rokk, bluusrokk, R&B ning esmakordselt ka hiphop. Läbivaks temaatikaks on keerulised romantilised ja seksuaalsed suhted, kus nii-öelda tegelaste tunded pole just alati vastastikused. 

## Laulud
Albumi tavaversioonil on 12 laulu ning Poola ja Jaapani versioonides on üks lisaks. Album kestab kokku 41 minutit ja 38 sekundit ning lisalauluga versioon kestab 45 minutit ja 38 sekundit. Peaaegu kõik sõnad on kirjutanud Arctic Monkeyse solist Alex Turner ning muusika on loonud bändi neli liiget üheskoos.

1. "Do I Wanna Know?" (4:31)

"Do I Wanna Know?" on albumi "AM" esimene laul, mida esitati esimest korda Californias Ventura teatris 2013. aasta mais ning avaldati singlina 19. juunil 2013. "Do I Wanna Know?" on saanud plaatinaplaadi tiitleid kaheksas riigis: Ühendkuningriigis neli, Portugalis viis, Itaalias, Kreekas ja Mehhikos kaks, Ameerika Ühendriikides, Austraalias ja Taanis ühe. "Do I Wanna Know?" on kuldplaadi tiitli saanud Belgias, Saksamaal ja Mehhikos. Spotifys on laulul rohkem kui 1,6 miljardit kuulamist (11.04.2023), mis teeb sellest Arctic Monkeyse kõige enam kuulatud laulu. YouTube’i muusikavideol on üle 1,4 miljardi vaatamise (11.04.2023). Selles laulus kujutab sõnade autor Turner end kui armukest, keda piinab tema suhte olemus.

2. "R U Mine?" (3:21)

"R U Mine?" on albumi "AM" singel, mis avaldati esimest korda 27. veebruaril 2012. aastal ja salvestati hiljem albumi jaoks uuesti. Plaatinaplaadi tiitleid on singel saanud Ühendkuningriigis kaks ja Itaalias ühe. Taanis on sellel kuldplaadi tiitel. Spotifys on laulul üle 791 miljoni kuulamise (11.04.2023) ja YouTube’i videol ligi 300 miljonit vaatamist (11.04.2023).

Turner kannab selles laulus ette loo, mis näitab flirtimise ja sõltuvust tekitava iha vahelist suhet. Turner kujutab end kui nukku, kes on täielikult partneri kontrolli all ja anub tema tähelepanu.

3. "One for the Road" (3:26)

"One for the Road" on albumi "AM" laul, mis avaldati singlina 2013. aasta detsembris. Peale tavaliste bändiliikmete osalevad selles laulus ka James Ford klahvpillidel ja Josh Homme taustalauljana. Ühendkuningriigis sai "One for the Road" kuldplaadi tiitli. Spotifys on laulul ligi 200 miljonit kuulamist (11.04.23) ja YouTube’is on selle muusikavideol 51 miljonit vaatamist (11.04.2023). 

Nagu laulu pealkiri viitab, siis on Turner toonud välja joobes sõitmise, pöörates tähelepanu taolise tegevuse levikule. Laul ise räägib mehe lahkumisest oma partneri juurest, aga enne ärasõitmist joob ta ühe viimase alkohoolse joogi.

4. "Arabella" (3:27)

"Arabella" on albumi "AM" laul, mis avaldati singlina 28. jaanuaril 2014. aastal. Ühendkuningriigis sai "Arabella" plaatinaplaadi ja Itaalias kuldplaadi auhinna. Spotifys on laulul rohkem kui 434 miljonit kuulamist (11.04.23) ja YouTube’is on muusikavideol 103 miljonit vaatamist (11.04.23). Laul räägib atraktiivsest ja veetlevast naisest Arabellast, kes kehastab naiste igavest atraktiivsuse stereotüüpi.

5. "I Want It All" (3:04)

"I Want It All" on laul, mis avaldati albumil "AM". Spotifys on laulul rohkem kui 113 miljonit kuulamist (11.04.23) ja YouTube’is muusikavideol 6,8 miljonit vaatamist (11.04.23). Turner räägib laulus rokkstaari mentaliteedist hoida kontakti iga veetleva naisega nii kaua kui võimalik. 

6. "No.1 Party Anthem" (4:03)

"No.1 Party Anthem" on laul, mis avaldati albumil "AM". Spotifys on laulul rohkem kui 174 miljonit kuulamist (11.04.23) ja YouTube’is on muusikavideol 14 miljonit vaatamist (11.04.23). 

Laulu pealkiri on petlik, sest tegelikult on tegu albumi kõige aeglasema looga. Turner viskab sõnades nalja ootuste üle, mis üldiselt seonduvad peoga: tavaliselt keritakse tantsulugudes pinget üles, kuni tuleb oodatud *beat drop*, aga selle lauluga seda ei juhtu.

7. "Mad Sounds" (3:35)

"Mad Sounds" on ainus laul, mis esitati avalikult enne albumi väljatulekut, aga pole singel. Bänd esitas seda esimest korda 13. juunil 2013. aastal kontserdil Rootsis Hultsfredis. 

Laulu sõnad on kirjutanud Alex Turner koostöös Alan Smythiga. Spotifys on laulul rohkem kui 109 miljonit kuulamist (11.04.23) ja YouTube’is muusikavideol 4,5 miljonit vaatamist (11.04.23). Laul imiteerib eelneva loo aeglast tempot ning sõnad mõtisklevad muusika tervendava ja teraapilise võime üle.

8. "Fireside" (3:01)

"Fireside" on laul, mis avaldati albumil "AM". Spotifys on laulul rohkem kui 120 miljonit kuulamist (11.04.23) ja YouTube’is muusikavideol 8,2 miljonit vaatamist (11.04.23). Laul räägib oma armsamast lahkuminemise valust, isegi kui lahkuminek on mõlema osapoole jaoks parim otsus, ning sellest, kui raske on kellestki lahti lasta.

9. "Why'd You Only Call Me When You're High?" (2:41)

"Why'd You Only Call Me When You're High?" on albumi "AM" singel, mis avaldati varem: 11. augustil 2013. aastal. Tavalisele koosseisule lisandus ka James Ford klahvpillil. Plaatinaplaadi tiitli on singel saanud Ühendkuningriigis ja Portugalis kaks korda ning Taanis, Itaalias ja Kreekas ühe korra. Austraalias ja Mehhikos on singel saanud kuldplaadi tiitli. Spotifys on sellel laulul rohkem kui 1,14 miljardit kuulamist (11.04.23) ja YouTube’is on muusikavideol 161 miljonit vaatamist (11.04.23). Nagu loo pealkirigi aimu annab, räägib Turner *fling*-suhtest, kus tegu pole püsisuhtega ning ta võtab oma armukesega ühendust põhiliselt siis, kui ta on joobeseisundis.

10. "Snap Out of It" (3:12)

"Snap Out of It” on albumi "AM" laul, mis avaldati singlina 9. juunil 2014. aastal. Ühendkuningriigis on singel saanud plaatinaplaadi tiitli. Spotifys on sellel laulul rohkem kui 402 miljonit kuulamist (11.04.23) ja YouTube’is on muusikavideol 103 miljonit vaatamist (11.04.23). 

Tegu on kõige popilikuma looga albumilt. Selles laulus üritab Turner ühele armukesele selgeks teha, et tal on vaja Turner ära unustada.

11. "Knee Socks" (4:17)

"Knee Socks" on laul, mis avaldati albumil "AM". Bändi koosseisuga liitub selles laulus ka Josh Homme taustalauljana. Spotifys on sellel laulul rohkem kui 273 miljonit kuulamist (11.04.23) ja YouTube’is on muusikavideol 79 miljonit vaatamist (11.04.23). 

Turner kujutab selles laulus kunagist suhet, peale mille lõppu pole osapooled enam läbi saanud. Ta üritab eksiga ühendust saada, kui teda igatsema hakkab, aga partner on ta ära blokeerinud.

12. "I Wanna Be Yours" (3:04)

"I Wanna Be Yours" on singel Arctic Monkeyse "AM" albumilt. Laulu sõnad on kirjutanud Alex Turner, kusjuures ta on kasutatud ka John Cooper Clarke’i samanimelist luuletust. Luuletusest inspireerituna otsustas Turner kirjutada päris armastuslaulu, kus ta näitab enda vajadust olla oma armsamale igat moodi kasulik.

"I Wanna Be Yours" on saanud plaatinaplaadi tiitli Ühendkuningriigis, Itaalias, Portugalis ja Kreekas ning kuldplaadi tiitli Taanis. Spotifys on sellel laulul rohkem kui 1,04 miljardit kuulamist (11.04.23) ja YouTube’is on muusikavideol 232 miljonit vaatamist (11.04.23).

## Viited